Diari Oficial de la Generalitat Valenciana


Sumari del DOGV 9967, del 28-10-2024 (2024/11880)

RESOLUCIÓ de 8 d’octubre de 2024, per la qual es concedix una subvenció de caràcter nominatiu al Col·legi Oficial d’Educadores i Educadors Socials de la Comunitat Valenciana, al Col·legi Oficial de Psicologia de la Comunitat Valenciana, al Col·legi Oficial de Treball Social d’Alacant, al Col·legi Oficial de Treball Social de Castelló i al Col·legi Oficial de Treball Social de València, per a la formació de persones professionals tècniques del sistema públic valencià de servicis socials en 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9967

Data del DOGV
:   28-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11922

CVE
:   ACRO-M-6805-27221

Data del document
:   08-10-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Correcció d'errades

 Descriptors 

:   * ajuda pública
    * col·legi professional

De conformitat amb el que disposa la Llei 3/2019, de 18 de febrer, de servicis socials inclusius de la Comunitat Valenciana, en l’article 125, l’Institut Valencià de Formació, Investigació i Qualitat en Servicis Socials és l’òrgan administratiu de la Generalitat amb rang de direcció general adscrit a la conselleria amb competències en matèria de servicis socials, que s’encarrega, entre altres actuacions, d’impulsar la formació en el sector dels servicis socials valencians, sempre en col·laboració i cooperació amb les institucions i els ens que tinguen com a finalitat les activitats investigadores, formatives i d’avaluació, i la gestió de la qualitat, i té entre les seues funcions la de fomentar els processos formatius en totes les actuacions pròpies del sistema públic valencià de servicis socials.

Per la seua part, l’article 19, apartat r, del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència i Conselleria de Servicis Socials, Igualtat i Vivenda, atribuïx a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, la competència d’establir les prioritats formatives i els criteris metodològics i de continguts en matèria de servicis socials mitjançant la planificació formativa dirigida a les persones professionals dels servicis socials, en col·laboració i coordinació amb les direccions generals del departament, d’acord amb l’article 125.2. f de la Llei 3/2019, de 18 de febrer, de servicis socials inclusius de la Comunitat Valenciana.

Sobre la base d’això, la Llei 8/2023, de 27 de desembre, de pressupostos de la Generalitat per a l’exercici 2024, preveu la concessió d’una subvenció nominativa a favor del Col·legi Oficial d’Educadores i Educadors Socials de la Comunitat Valenciana, el Col·legi Oficial de Psicologia de la Comunitat Valenciana, el Col·legi Oficial de Treball Social d’Alacant, el Col·legi Oficial de Treball Social de Castelló i el Col·legi Oficial de Treball Social de València, per a la formació especialitzada a persones professionals tècniques del sistema públic valencià de servicis socials de la Comunitat Valenciana.

L’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, Llei 1/2015), establix que, d’acord amb el que preveu l’article 22.2 de la Llei 38/2003, de 17 de novembre, general de subvencions (d’ara en avant, LGS), podran concedir-se de manera directa les subvencions previstes nominativament en la Llei de pressupostos de la Generalitat, entenent com a tals aquelles l’objecte, la dotació pressupostària i el destinatari de les quals figuren inequívocament en els seus annexos, i que esta concessió es formalitzarà mitjançant una resolució de la persona titular del departament responsable de la gestió de l’ajuda o mitjançant un conveni.

En conseqüència d’això, de conformitat amb el que disposa l’article 160 de la referida Llei 1/2015 i d’acord amb les competències atribuïdes pel Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència i Conselleria de Servicis Socials, Igualtat i Vivenda,

RESOLC

Aprovar la concessió de la subvenció prevista en la Llei 8/2023, de 27 de desembre, de pressupostos de la Generalitat per a l’exercici 2024, línia S0066 del subprograma 313K00, Institut Valencià de Formació, Investigació i Qualitat dels Servicis Socials de la DG de Gestió del Sistema Sociosanitari i de l’Institut Valencià de Formació, Investigació i Qualitat dels SS, a favor del Col·legi Oficial d’Educadores i Educadors Socials de la Comunitat Valenciana, el Col·legi Oficial de Psicologia de la Comunitat Valenciana, el Col·legi Oficial de Treball Social d’Alacant, el Col·legi Oficial de Treball Social de Castelló i el Col·legi Oficial de Treball Social de València, per a la formació especialitzada a persones professionals tècniques del sistema públic valencià de servicis socials de la Comunitat Valenciana, per un import total de 125.000 euros, i prevista en el Pla estratègic de subvencions de la Vicepresidència i Conselleria de Servicis Socials, Igualtat i Vivenda per al període 2024-2026, aprovat per la Resolució de 18 de juny de 2024 i publicat en el DOGV número 9875 de data 20 de juny de 2024, d’acord amb les bases reguladores següents:

*Primera. Objectiu de la subvenció*

1. La subvenció té per objectiu millorar la qualitat del sistema públic valencià de servicis socials a través del foment d’accions formatives especialitzades en servicis socials de les persones professionals tècniques del sistema públic valencià de servicis socials per a l’exercici 2024. El pla de formació s’estructura en els nivells de continguts següents:

a) Accions formatives de caràcter interdisciplinari amb continguts especialitzats en servicis socials i dirigits als diferents perfils professionals que presten servicis en el sistema públic valencià de servicis socials.

b) Accions formatives de caràcter específic amb continguts especialitzats en servicis socials i específics de cada perfil professional que presten servicis en el sistema públic valencià de servicis socials.

2. La formació estarà dirigida a persones professionals tècniques que presten servicis en entitats o empreses que formen part de l’SPVSS, o en administracions públiques de la Comunitat Valenciana, dels àmbits funcionals de l’atenció primària (bàsica i específica) i de l’atenció secundària, previstos en la Llei 3/2019, de 18 de febrer, de servicis socials inclusius de la Comunitat Valenciana, a excepció del personal empleat públic de la Generalitat.

3. Les persones professionals que podran sol·licitar els cursos tindran els perfils formatius preferents de treball social, educació social, psicologia, pedagogia o psicopedagogia, dret, integració social, animació sociocultural, infermeria, medicina o administració.

4. Cap de les activitats realitzades en l’àmbit d’esta resolució comportarà una contraprestació per part de les persones destinatàries de les accions formatives.

*Segona. Entitats beneficiàries*

Seran entitats beneficiàries de la subvenció el Col·legi Oficial d’Educadores i Educadors Socials de la Comunitat Valenciana, el Col·legi Oficial de Psicologia de la Comunitat Valenciana, el Col·legi Oficial de Treball Social d’Alacant, el Col·legi Oficial de Treball Social de Castelló i el Col·legi Oficial de Treball Social de València.

*Tercera. Accions formatives i selecció de participants*

1. Per a complir l’objectiu de la subvenció s’organitzaran i s’impartiran, prioritàriament, accions formatives referides a les matèries següents:

a) Ètica en la intervenció per a professionals des del sistema públic valencià de servicis socials de, almenys, 50 hores lectives, que inclourà el coneixement del Decret 126/2022, de 30 de setembre, del Consell, pel qual es creen i es regulen els comités d’ètica del sistema públic valencià de servicis socials.

b) El model de servicis socials a la Comunitat Valenciana: la Llei 3/2019, de 18 de febrer, de servicis socials inclusius de la Comunitat Valenciana, i els decrets que la despleguen.

c) La participació ciutadana en el sistema públic valencià de servicis socials: funcionament dels òrgans de participació de la conselleria competent en matèria de servicis socials (consells locals i zonals d’inclusió social, d’infància i adolescència, de dones…).

d) La qualitat en el sistema públic valencià de servicis socials, que inclourà el Decret 18/2023, de 3 de març, del Consell, pel qual es regula la qualitat en el sistema públic valencià de servicis socials.

e) El model d’atenció centrat en la persona, que garantisca l’atenció personalitzada, integral i contínua a través de la intervenció holística en servicis socials.

f) Drets i deures de les persones usuàries dels servicis socials.

g) Benestar i cura dels professionals del sistema públic valencià dels servicis socials.

h) Prestacions, intervencions, ferramentes i tècniques referides a l’atenció integral de persones majors, persones en situació de dependència, xiquets, xiquetes i jóvens en situació de risc o desemparament, dones víctimes de la violència masclista, persones amb malaltia mental greu, persones amb discapacitat, col·lectius vulnerables, persones sense llar, persones exrecluses, persones immigrants en situació administrativa irregular, entre altres.

i) Bones pràctiques i innovació social en les prestacions del sistema públic de servicis socials.

2. Les accions formatives es duran a terme en les modalitats presencial, telepresencial/streaming (de manera sincrònica), en línia o mixta. La modalitat en línia només es podrà triar si els continguts i la metodologia de l’acció formativa no la desaconsellen.

3. Podran participar en les accions formatives:

a) En els cursos amb continguts especialitzats en matèria de servicis socials de caràcter interdisciplinari, qualsevol persona que dispose d’una titulació que habilite per a intervindre professionalment en servicis socials en algun dels àmbits que s’especifiquen en l’apartat 2 de la base reguladora primera.

b) En els cursos amb continguts especialitzats en matèria de servicis socials específics de cada perfil professional, les persones professionals que disposen de la titulació necessària per a exercir l’activitat professional del perfil o els perfils als quals es dirigix l’acció formativa.

4. El col·legi professional que organitze cada activitat formativa recaptarà les sol·licituds de participació, s’atorgarà un termini suficient a partir de la seua difusió per totes les parts, i seleccionarà els qui participen d’acord amb els criteris següents:

a) En les accions formatives especialitzades en matèria de servicis socials de caràcter interdisciplinari es reservaran almenys la mitat de les places per a professionals de disciplines diferents de la del col·legi organitzador. No obstant això, si la demanda no és suficient per a cobrir este contingent, les places excedents podran adjudicar-se a persones del perfil professional del col·legi organitzador.

b) Es reservarà un 30 % de les places en tots els cursos i els seminaris per a professionals que estiguen en situació de desocupació i/o s’acaben de titular. En cas que no es cobrisquen per les sol·licituds presentades, el seu excedent s’afegirà al de persones professionals en actiu i col·legiades.

c) Per a l’adjudicació de plaça en l’acció formativa es prendrà en consideració la finalitat del contingut del curs, de manera que per als cursos amb continguts de caràcter interdisciplinari tindran prioritat els qui hagen iniciat l’activitat professional en l’SPVSS en els últims tres anys, i per als cursos amb continguts específics per a un perfil professional determinat els qui duguen a terme activitats professionals directament relacionades amb l’objectiu del curs. Serà suficient una declaració responsable com a documentació acreditativa d’esta última condició.

d) Sense perjuí que la impartició de cursos presencials s’haja de distribuir al llarg del territori de la Comunitat Valenciana, s’haurà de tindre en compte la distribució territorial de les places assignades, de manera que es facilite l’accés a la formació a les persones professionals que estiguen en situació de desavantatge per estar allunyades dels nuclis poblacionals en què s’impartix la formació.

e) Com a últim criteri a aplicar, i en condicions d’igualtat en el compliment dels anteriors, s’atendrà l’orde de recepció de les sol·licituds.

5. Per a aplicar els criteris de selecció previstos, es prendrà en consideració la informació declarada per les persones sol·licitants, si bé el col·legi convocant, en cas de dubte raonable, haurà de requerir a alguna d’elles la documentació acreditativa. En qualsevol cas, els col·legis aportaran informació sobre les sol·licituds i el procés selectiu d’accés a les places formatives en la memòria d’actuacions que presenten en finalitzar estes.

6. Cada un dels col·legis professionals aportarà un pla de treball amb un detall de les accions formatives en què conste el títol, el caràcter, la modalitat, la duració, les edicions i el cronograma, així com una memòria econòmica en què figuren els costos. Els dos documents formaran part d’esta resolució com a annexos i es tindran en compte en la justificació del gasto una vegada executades les accions formatives.

*Quarta. Obligacions de les parts*

1. Per part de la Generalitat Valenciana, a través de la Direcció General de Gestió del Sistema Sociosanitari i de l’Institut Valencià de Formació, Investigació i Qualitat en els Servicis Socials, de la Vicepresidència i Conselleria de Servicis Socials, Igualtat i Vivenda:

– Abonar l’import de la subvenció.

2. Per part dels col·legis professionals, beneficiaris de la subvenció:

a) Realitzar les accions formatives establides en les bases reguladores primera i tercera de la present resolució, garantint que almenys el 30 % de cursos es dirigisquen a accions formatives de caràcter interdisciplinari.

b) Convocar, coordinar, organitzar i impartir els cursos que els corresponguen respectivament.

c) Dissenyar els suports gràfics comuns per a la difusió del pla formatiu.

d) Difondre en les seues respectives pàgines web i xarxes socials el pla de formació, donant compte de totes les accions formatives oferides i fent constar tots els col·legis participants, afavorint l’accessibilitat a través d’estes als formularis d’inscripció en les diferents accions formatives i fent constar en la difusió de les activitats el seu finançament mitjançant una subvenció de la Generalitat, a través de la Vicepresidència i Conselleria de Servicis Socials, Igualtat i Vivenda.

e) Acreditar, abans de l’acceptació de la subvenció, que no incorre en cap de les circumstàncies que arreplega l’article 13 de l’LGS, així com que està al corrent en el compliment de les obligacions tributàries amb l’Estat i amb la comunitat autònoma, i davant de la Seguretat Social. El compliment d’esta condició el podrà verificar d’ofici l’administració concedent mitjançant una consulta telemàtica, si ho autoritza l’entitat interessada. En cas contrari, haurà d’acreditar-la documentalment a petició de l’òrgan concedent.

També acreditarà que no és deutora per resolució de procedència de reintegrament de les subvencions, de conformitat amb el que establixen els articles 21 i 22 del Reglament de l’LGS, aprovat pel Reial decret 887/2006, de 21 de juliol.

f) Justificar la realització de les activitats subvencionades en els termes i el termini que establix esta resolució i complir la resta d’obligacions que preveu l’article 14 de l’LGS.

*Quinta. Crèdit pressupostari i quantia de la subvenció*

La subvenció s’abonarà amb càrrec a l’aplicació pressupostària H3281.67.83.638E00.1, línia de subvenció S0066, «Formació especialitzada a persones professionals tècniques de l’SPVSS, dels pressupostos de la Generalitat per a l’any 2024», dotada amb 125.000 €.

La quantia de la subvenció per a cada entitat beneficiària serà la següent:

Col·legi Oficial d’Educadores i Educadors Socials de la Comunitat Valenciana: 40.000,00 €

Col·legi Oficial de Psicologia de la Comunitat Valenciana: 40.000,00 €

Col·legi Oficial de Treball Social d’Alacant: 15.000,00 €

Col·legi Oficial de Treball Social de Castelló: 10.000,00 €

Col·legi Oficial de Treball Social de València: 20.000,00 €

*Sexta. Gastos subvencionables*

1. Podran subvencionar-se els gastos efectuats pels col·legis professionals beneficiaris, realitzats entre l’1 de gener de 2024 i el 30 de novembre de 2024, que estiguen directament relacionats amb les activitats que arreplega la base reguladora primera i així es justifique en la memòria d’actuació, i que complisquen les condicions de l’article 31 de l’LGS.

2. Són subvencionables i es consideraran gastos directes: la contractació de servicis professionals, les dietes i els gastos de desplaçament, els contractes de cessió d’ús d’aules i/o mitjans telemàtics. Respecte dels gastos de desplaçament i dietes: transport, allotjament i manutenció generats per raó de les activitats objecte de la resolució, s’enquadraran dins dels límits que preveu el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris, modificat pels decrets 64/2011, de 27 de maig; 95/2014, de 13 de juny, i 7/2023, de 27 de gener, del Consell.

3. També són subvencionables les retribucions del personal propi dedicat a la gestió del pla de formació, els gastos inherents a les obligacions fiscals i amb la Seguretat Social o derivades d’esta relació laboral, si bé estos gastos tindran la consideració de gastos indirectes a l’efecte del que disposa l’article 31.9 de l’LGS. En cas que resulten necessaris i sempre que es justifiquen degudament, estos gastos de personal no podran excedir el 25 % del total de la subvenció.

Tant en els costos de personal propi de l’entitat beneficiària com en la contractació de persones professionals alienes a esta, es presentarà la justificació desglossada per hores dedicades a l’activitat a la qual s’imputen, així com el preu/hora, junt amb el contracte subscrit, les nòmines i els TC2.

4. Podran imputar-se com a costos indirectes, d’acord amb principis i normes de comptabilitat admeses generalment, i en tot cas, en la mesura que estos costos corresponguen al període en què efectivament es realitza l’activitat, de conformitat amb el que disposa l’article 31.9 de l’LGS, fins a un màxim del 10 % del total de la subvenció.

5. No seran objecte de subvenció els gastos d’adquisició de béns inventariables, els produïts amb motiu de procediments judicials ni els impostos, excepte els corresponents al pagament de les factures que ocasione l’activitat subvencionada, quan complisquen les condicions que establix l’article 31.8 de l’LGS. Tampoc seran gastos subvencionables, segons l’apartat 7 de l’article 31 de la llei referida, els interessos deutors dels comptes bancaris i els interessos, els recàrrecs i les sancions administratives i penals.

6. D’acord amb el que disposa l’article 31.8 de l’LGS, no serà subvencionable l’IVA satisfet per l’adquisició de béns o servicis i, en general, qualsevol impost pagat per l’entitat beneficiària, llevat que s’acredite documentalment que forma part del cost de l’activitat que cal dur a terme i que no és susceptible de recuperació o compensació: en este cas, hauran d’acreditar la no subjecció o l’exempció d’este impost o la no deducció de l’IVA suportat en l’adquisició de béns o servicis.

*Sèptima. Subcontractació de l’activitat subvencionada*

L’entitat beneficiària podrà subcontractar part de l’activitat subvencionada en els termes que establix l’article 29 de l’LGS. Esta subcontractació podrà ser de fins al 100 % de l’import de l’activitat subvencionada, sumats els preus de tots els subcontractes.

Quan l’import de l’activitat a subcontractar supere les quanties establides en la normativa vigent reguladora dels contractes del sector públic, per al contracte menor, l’entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l’entrega del bé, llevat que per les característiques especials dels gastos subvencionables no hi haja en el mercat un nombre suficient d’entitats que el presten.

Les subcontractacions efectuades hauran de respectar la normativa aplicable, ajustar-se als preus de mercat i aportar en cada cas una memòria justificativa del fet que la subcontractació s’ha realitzat en estes condicions, així com aportar el compromís per escrit de la part subcontractada de l’exigència que arreplega la base quinzena de la present resolució, d’acord amb el que establix l’article 21.2 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

De conformitat amb el que disposa l’article 29.7 de l’LGS, en cap cas l’entitat beneficiària podrà concertar l’execució total o parcial de les activitats subvencionades amb les persones o les entitats que s’enumeren en l’article esmentat.

En el cas de subcontractació total o parcial de les activitats subvencionades amb persones vinculades amb l’entitat beneficiària, que són les que definix l’article 68 del Reglament de l’LGS, aprovat pel Reial decret 887/2006, de 21 de juliol, només es podrà efectuar la subcontractació quan concórreguen les circumstàncies següents:

1. Que s’obtinga l’autorització prèvia expressa de l’òrgan concedent.

2. Que l’import subvencionable no excedisca el cost en què ha incorregut l’entitat vinculada. L’acreditació del cost es farà en la justificació, en els mateixos termes que s’establixen per a acreditar els gastos del beneficiari.

*Octava. Justificació i pla de control*

Cada un dels col·legis professionals beneficiaris justificarà l’aplicació de l’import de la subvenció per mitjà de la presentació del compte justificatiu simplificat a què es referix l’article 75 del Reglament de l’LGS, aprovat pel Reial decret 887/2006, de 21 de juliol, que tindrà caràcter de document amb validesa jurídica per a justificar la subvenció, i que contindrà els documents següents:

1. Una memòria d’actuació que justifique el compliment de les condicions imposades en la concessió de la subvenció, amb la indicació de les activitats efectuades i dels resultats obtinguts.

2. Una relació classificada dels gastos de l’activitat, amb la identificació de la persona creditora i del document, l’import, la data d’emissió i la data de pagament.

3. Un detall d’altres ingressos o subvencions que hagen finançat l’activitat subvencionada, amb la indicació de l’import i la seua procedència.

4. Certificats acreditatius d’estar al corrent de les obligacions tributàries i de la Seguretat Social, de conformitat amb el que establix l’article 13 de la Llei 38/2003, de 17 de novembre, general de subvencions, o autorització perquè la Vicepresidència i Conselleria de Servicis Socials, Igualtat i Vivenda els obtinga telemàticament, llevat que continuen vigents els presentats amb anterioritat a l’acceptació de la subvenció, per no haver transcorregut més de sis mesos des de la seua expedició.

5. Declaració responsable que acredite que l’entitat beneficiària no és deutora per resolució de procedència de reintegrament de subvencions, de conformitat amb el que disposa l’article 34.5 de l’LGS, i l’article 171.1 de la Llei 1/2015, llevat que l’aportada no haja sobrepassat el límit de sis mesos de validesa.

6. Declaració responsable que acredite que tots els gastos justificats corresponen a les activitats previstes en esta resolució.

7. Declaració responsable que acredite que les persones que han rebut la formació no són personal empleat públic de la Generalitat Valenciana, segons indica la base reguladora primera, paràgraf 2 d’esta resolució.

La justificació haurà de dirigir-se a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials fins al 15 de novembre de 2024. Es presentarà en el registre electrònic de la Vicepresidència i Conselleria de Servicis Socials, Igualtat i Vivenda, en la URL:

<https://>[sede.gva.es/va/tramit-generic](http://www.gva.es/va/inicio/procedimientos?id_proc=18797)

D’acord amb el que disposa l’article 31.2 de la Llei 38/2003, de 17 de novembre, general de subvencions, es considerarà gasto realitzat el que s’haja pagat efectivament. Sense perjuí del que s’ha dit anteriorment, quan es tracte de tributs i gastos de la Seguretat Social a càrrec de l’entitat beneficiària, s’entendrà també com a gasto efectuat el que s’haja generat abans de finalitzar el termini de justificació i que estiga en període d’ingrés voluntari no vençut en la mateixa data, encara que caldrà acreditar el pagament efectiu quan es produïsca.

Les factures corresponents als gastos corrents conseqüència de la concessió de la subvenció s’ajustaran al que establix el Reial decret 1619/2012, de 30 de novembre, pel qual s’aprova el Reglament pel qual es regulen les obligacions de facturació.

Així mateix, la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials realitzarà la comprovació administrativa de la justificació documental de la subvenció concedida, mitjançant la revisió de la documentació justificativa que establix esta resolució com d’aportació preceptiva per l’entitat beneficiària, de conformitat amb l’article 169 de la Llei 1/2015.

La comprovació material de la realització efectiva de l’activitat, l’existència de la condició o el compliment de la finalitat es durà a terme en els termes establits en el pla de control aprovat per la Resolució del director general de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials de 19 de gener de 2024 i publicat en el DOGV número 9776, de 29 de gener de 2024, i que, de conformitat amb el que establix l’apartat 3 de l’article 169 de la Llei 1/2015, serà de caràcter administratiu, *a posteriori*, dirigit a comprovar determinats aspectes tècnics, econòmics o administratius, i el percentatge mínim de subvenció a controlar serà del 100 % de l’import finançat.

En el cas que l’import justificat siga inferior a la subvenció que preveu esta resolució, o es produïsca la concurrència d’altres ajudes que puguen superar el cost de les actuacions, l’aportació de la Conselleria es minorarà en la quantia corresponent.

En tot cas, s’haurà de tindre en compte el que establixen els articles 30, 31 i 32 de l’LGS mencionada pel que fa a la justificació de les subvencions públiques i dels gastos subvencionables.

*Novena. Termini i pagament*

El termini de justificació econòmica del total dels gastos derivats de l’activitat subvencionada vencerà el 15 de novembre de 2024.

El finançament de les activitats subvencionables per part de la Generalitat no podrà superar el cost de l’activitat ni el límit establit en la base reguladora quinta d’esta resolució.

L’import esmentat serà amb càrrec al capítol IV de l’aplicació pressupostària Y0112.68.92.077V82, línia de subvenció S0066 dels pressupostos de la Generalitat per a l’any 2024, dotada amb 125.000 €.

El pagament de la subvenció, de conformitat amb el que disposa l’article 171.1 de la Llei 1/2015 es realitzarà amb la justificació prèvia de la realització de les activitats formatives per a les quals es va concedir la subvenció, d’acord amb els termes que establix la base reguladora primera.

El pagament s’efectuarà mitjançant una transferència bancària en el compte que designe el col·legi beneficiari, entre els que haja donat d’alta per a relacionar-se econòmicament amb la Generalitat Valenciana.

En el cas que el compte bancari de l’entitat no estiga donat d’alta en la Generalitat, o calga modificar les dades, l’entitat ha de donar d’alta les seues dades en el sistema PROPER, en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic Proper i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és el següent:

<https://www.gva.es/va/inicio/procedimientos?id_proc=22476>

*Dècima. Reintegrament i minoració de la subvenció*

Correspondrà la minoració o el reintegrament de la subvenció concedida, amb reemborsament de les quantitats percebudes i l’exigència dels interessos de demora des del moment del pagament, per incompliment de les obligacions i dels requisits que establix esta resolució, així com en els casos de causes de reintegrament que establix l’article 37 i 40.1 de l’LGS.

Els criteris de graduació dels incompliments en relació amb el reintegrament o la minoració de l’ajuda concedida seran els següents:

|  |  |
| --- | --- |
| *POSSIBLES INCOMPLIMENTS* | *PERCENTATGE QUE CAL REINTEGRAR* |
| Incompliment total dels fins per als quals s’ha atorgat la subvenció | 100 % |
| Incompliment parcial dels fins per als quals s’ha atorgat la subvenció | Proporcional als fins no complits |
| Incompliment de l’obligació de justificació | 100 % |
| Justificació insuficient o deficient | Proporcional a la part no justificada |
| Incompliment parcial d’altres condicions imposades | Proporcional a les obligacions no complides |
| Incompliment de la clàusula de responsabilitat social | Proporcional a les obligacions no complides |

  

D’acord amb l’article 172 de la Llei 1/2015, les quantitats que s’han de reintegrar tindran la consideració d’ingressos de dret públic i generaran interessos de demora des de l’endemà del seu venciment.

L’interés de demora resultarà de l’aplicació, per a cada any o període dels que integren el període de càlcul, de l’interés legal fixat en la Llei de pressupostos generals de l’Estat per a estos exercicis, de conformitat amb el que establix l’article 16 de Llei 1/2015.

La Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials realitzarà el control i el seguiment de les accions, a través de les comprovacions que considere necessàries, perquè el beneficiari complisca les seues obligacions i les condicions i els termes que fixa esta resolució.

*Onzena. Compatibilitat de la subvenció*

Esta ajuda és compatible amb la percepció per les entitats beneficiàries d’altres subvencions, patrocinis, ajudes, ingressos o recursos procedents de qualsevol administració o ens públic o privat que finance les activitats subvencionades, encara que l’entitat beneficiària haurà de comunicar expressament a la Vicepresidència i Conselleria de Servicis Socials, Igualtat i Vivenda la sol·licitud i l’obtenció d’estos. La comunicació de l’obtenció d’altres ajudes s’haurà d’efectuar en el moment en què en tinga coneixement l’entitat beneficiària i, en tot cas, abans de justificar l’aplicació dels fons concedits.

En el cas que les activitats es financen amb la subvenció i, a més, amb fons propis o altres subvencions o recursos, s’haurà d’acreditar l’import, la procedència i l’aplicació d’estos fons a les activitats subvencionades. En cap cas la suma de totes les ajudes podrà superar el gasto efectuat.

L’obtenció concurrent d’altres aportacions no declarades per la beneficiària donarà lloc a la resolució total de l’ajuda concedida.

L’obtenció sobrevinguda d’altres aportacions o l’existència d’altres fonts de finançament no previstes per l’entitat beneficiària que, en conjunt amb l’ajuda concedida per mitjà d’esta resolució, excedisquen el cost de l’activitat subvencionada, donarà lloc a minorar la subvenció per a adequar-la al límit expressat i, si és el cas, a l’exigència de reintegrament de les quantitats indegudament percebudes amb els seus interessos des de la data de percepció. A estos efectes, l’entitat beneficiària informarà la Vicepresidència i Conselleria de Servicis Socials, Igualtat i Vivenda de l’obtenció d’altres fonts de finançament dins dels quinze dies següents al dia en què la beneficiària tinga notícia de la seua concessió o percepció.

*Dotzena. Compatibilitat amb la normativa de la competència europea*

La subvenció atorgada en esta resolució no es troba dins del marc previst en l’article 107.1 del Tractat de funcionament de la Unió Europea, atés que l’ajuda pública concedida, per la seua naturalesa, no suposa un avantatge econòmic i no falseja ni pot falsejar la competència ni els intercanvis comercials entre els estats membres. En conseqüència d’això, està exclosa del règim de notificació d’ajudes públiques de la Comissió Europea.

*Tretzena. Confidencialitat*

Les parts es reconeixen un deure mutu de confidencialitat i s’obliguen a no divulgar cap informació confidencial que estiga relacionada amb l’altra part.

En cap cas podrà efectuar-se la cessió o la transmissió de qualsevol dret de propietat intel·lectual per part de l’entitat. La propietat intel·lectual del material didàctic utilitzat en el desenrotllament de les accions objecte d’esta subvenció correspondrà als autors o a les autores, en els termes establits en la normativa en la matèria. No obstant això, la Generalitat tindrà dret a obtindre un exemplar en l’exercici de la seua funció de comprovació de l’activitat subvencionada, que no podrà divulgar ni utilitzar amb qualsevol altra finalitat.

*Catorzena. Transparència i tractament de dades de caràcter personal*

Sense perjuí de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d’abril, de transparència i bon govern de la Comunitat Valenciana, les entitats beneficiàries tenen les obligacions següents:

1. Fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, que han d’incloure el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

2. Subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de quinze dies hàbils des del requeriment.

3. La disposició dels nous conjunts de dades que es generen per la formalització i el desenrotllament de les subvencions atorgades per l’Administració de la Generalitat, sempre que siga possible, com a conjunt de dades obertes.

La gestió d’esta subvenció comporta el tractament de dades de caràcter personal, de manera que són aplicables les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En compliment del que disposa l’article 13 del reglament mencionat, la informació en matèria de protecció de dades és la següent:

a) Té la condició de responsable del tractament la Vicepresidència i Conselleria de Servicis Socials, Igualtat i Vivenda. Les dades del delegat o delegada de protecció de dades són les següents: passeig de l’Albereda, 16. 46256 València. Adreça de correu electrònic: [jtv@sbs.qw](mailto:dwb@dxm.je).

b) La finalitat per al tractament de dades personals serà la gestió de la concessió de subvencions.

c) Categories de dades: nom i cognoms, DNI / CIF / document identificatiu, adreça (postal i electrònica), firma o altres dades relacionades amb els documents presentats.

d) Les bases de legitimació general aplicables al tractament de dades són les que regulen els apartats c i e de l’article 6.1 del Reglament general de protecció de dades (l’interés públic i l’obligació legal), en relació amb les normes específiques que regulen este procediment.

e) Les dades es comunicaran als destinataris o les categories de destinataris següents:

- La Base de dades nacional de subvencions i la Intervenció Delegada; tot això en compliment d’obligacions legals exigibles al responsable.

- Així mateix, es publicaran les subvencions concedides en el portal de transparència amb la indicació de l’import, l’objectiu o la finalitat i els beneficiaris.

f) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada i que estiguen en poder de les administracions públiques.

g) Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades, de conformitat amb la normativa d’arxius i documentació.

No obstant això, les dades personals es podran conservar durant períodes més llargs sempre que es tracten exclusivament amb finalitats d’arxivament en interés públic, finalitats d’investigació científica o històrica o finalitats estadístiques, sense perjuí de l’aplicació de les mesures tècniques i organitzatives apropiades amb la finalitat de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

h) La persona interessada té dret a sol·licitar l’accés, la rectificació i la supressió de les seues dades de caràcter personal, així com sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que preveu l’enllaç següent:

<https://sede.gva.es/va/inicio/procedimientos?id_proc=19804>

i) Sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar a la Delegació de Protecció de Dades de manera presencial o telemàtica de conformitat amb el que preveu l’enllaç següent: <https://sede.gva.es/va/inicio/procedimientos?id_proc=22717>.

Això, sense perjuí de la possibilitat de reclamar davant de l’Agència Espanyola de Protecció de Dades.

Junt amb la justificació de les ajudes, les persones beneficiàries hauran d’aportar la declaració responsable següent:

«He informat les persones de les quals aporte dades o documentació en este procediment de:

La comunicació d’estes dades a l’Administració per a tractar-les en l’àmbit de les seues competències i d’acord amb les finalitats del procediment.

La possibilitat que l’Administració faça consultes relacionades amb les seues dades per a comprovar, entre altres aspectes, la seua veracitat.

Del dret d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

Així mateix, declare que, en el cas que esta consulta requerisca per llei una autorització de la persona les dades de la qual es consultaran, dispose d’esta autorització, que estarà disponible a requeriment de l’Administració en qualsevol moment».

*Quinzena. Requisits generals de responsabilitat social*

L’entitat beneficiària es compromet al fet que en l’admissió de l’alumnat i en la selecció del personal docent es respecte i s’implemente el principi d’igualtat entre dones i hòmens.

En tota la informació o la publicitat que es faça de l’activitat objecte de la subvenció s’utilitzarà un llenguatge no sexista.

Tots els materials, les imatges i la documentació evitaran les imatges discriminatòries de les dones.

La memòria d’actuació haurà d’incloure un informe que comprenga les mesures d’igualtat adoptades, l’impacte i les incidències, i les dades estaran desglossades pel sexe del nombre de persones usuàries o beneficiàries de la prestació subvencionada.

L’entitat beneficiària es compromet al fet que els materials que utilitze en les activitats formatives subvencionades siguen respectuosos amb el medi ambient.

Així mateix, els col·legis professionals hauran d’estar al corrent en el compliment del Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social.

*Setzena. Procediment de conformitat*

L’entitat beneficiària haurà de manifestar, en el termini de quinze dies hàbils a partir de la publicació d’esta resolució en el *Diari Oficial de la Generalitat Valenciana*, conformitat amb la concessió de la subvenció i estes bases reguladores, d’acord amb el model que s’inclou com a annex I d’esta resolució.

L’escrit de conformitat, junt amb l’autorització i la declaració responsable, adjunt a esta resolució, degudament formalitzat i firmat, haurà de presentar-se telemàticament en el portal de la Generalitat, Vicepresidència i Conselleria de Servicis Socials, Igualtat i Vivenda, dins de l’apartat «Z-Sol·licitud general d’iniciació i tramitació telemàtica de procediments de la Vicepresidència i Conselleria de Servicis Socials, Igualtat i Vivenda» o en qualsevol dels llocs previstos en l’article 16.4 de la Llei 39/2015, d’1 d’octubre, del procediment administratiu comú de les administracions públiques.

D’acord amb el que disposa l’article 68 de la referida Llei 39/2015, si el document de conformitat o declaració responsable s’ha formalitzat de manera incompleta o no s’han aportat els requisits i els documents que assenyala esta base, es requerirà a l’entitat beneficiària que, en un termini de deu dies hàbils, esmene la falta o adjunte els documents preceptius, amb la indicació que, si no ho fa, es considerarà que ha desistit, amb una resolució prèvia d’arxivament de l’expedient, que caldrà dictar en els termes que preveu l’article 21 de la llei mencionada, de manera que quedarà sense efecte la concessió de la subvenció i perdrà, per tant, el dret a la percepció.

Esta resolució tindrà efecte a partir de l’endemà de la publicació en el *Diari Oficial de la Generalitat Valenciana*  i contra esta, que posa fi a la via administrativa, podrà interposar-se, potestativament, de conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, un recurs de reposició davant del mateix òrgan que l’haja dictada, en el termini d’un mes a comptar de l’endemà de la publicació, o directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l’endemà de la publicació, de conformitat amb el que preveu l’article 46 de la Llei 29/1998, de 13 de juliol, reguladora de la jurisdicció contenciosa administrativa

  

València, 8 d'octubre de 2024

Susana Camarero Benitez

Vicepresidenta i consellera de Servicis Socials, Igualtat i Vivenda

Esta disposició conté annexos. Consulteu-ne la versió en PDF.